Invitată în emisiunea lui Cătălin Măruță, Adela Popescu a mărturisit că atât ea, cât și Radu au fost prinși de către micuții lor de două ori în ipostaze intime. Prima dată s-a întâmplat când unul dintre copii era foarte mic, iar a doua oară a avut loc în timpul unei vacanțe de familie. Cu umor, Adela Popescu a explicat că astfel de momente sunt inevitabile și că este important ca părinții să abordeze situația cu calm.
„Ni s-a întâmplat doar de două ori. O dată nu eram acasă, eram într-o vacanță. Noi eram într-o cameră, ei în alta. Am avut norocul că s-a luat curentul când a venit el. Îți dai seama ce noroc? Copilul a crezut că nu vede bine, a visat, nu și-a dat seama. El n-a văzut că noi citeam. (râde) A doua oară cred că nu ne-am sinchisit prea tare, pentru că era foarte mic copilul și ni s-a părut că oricum nu realizează. E foarte bună adrenalina, că unul sigur vrea pipi, apă…”, a povestit actrița în emisiunea lui Cătălin Măruță.
„Îl tot necăjea pe Alexandru în toate felurile mult timp la rând”
În cadrul emisiunii, Adela Popescu a povestit că băieții săi n-au scăpat de bullying. Radu Vâlcan a luat atitudine și a avut o discuție cu copilul care îl supăra pe fiul său, Alexandru. De asemenea, actrița a precizat că au încercat să vorbească cu părinții copilului respectiv.
„Aveam un coleg la grădiniță, să zicem David Grigorescu, e un nume fictiv. Acest David îl tot necăjea pe Alexandru în toate felurile mult timp la rând. Într-o dimineață, Radu nu mai putea, scotea fum pe nas. «Nu se poate, trebuie să rezolv cu David». Cu părinții încercase, dar nu se rezolvase, îți dai seama, ce să se rezolve… Se duce la grădiniță, știi că el are doi metri, și zice: «Auzi, tu ești David Grigorescu?». Se uita în jos: «Auzi mă? Tu știi să-noți?». David zice că nu. «Eh, Alexandru știe!». Zice: «Mamă, i-am zis-o lui David!» (râde)”, a mai povestit ea în aceeași emisiune.
„Eu și Radu bârfim foarte mult seara”
Invitată la podcastul „Fain&Simplu”, Adela Popescu a făcut declarații neașteptate despre obiceiurile pe care le are alături de soțul ei, Radu Vâlcan. Prezentatoarea TV a mărturisit că îi place să bârfească alături de partenerul ei, însă a explicat ce înseamnă, de fapt, aceste discuții pe care le au în intimitatea căminului lor.
În cadrul podcastului său, Mihai Morar a adus în discuție legătura dintre bârfă și starea de fericire, afirmând că atunci când oamenii se implică în conversații de acest gen secretă dopamină și oxitocină – substanțele chimice asociate cu senzația de plăcere și conexiune socială. Momentul a devenit cu atât mai interesant atunci când Adela Popescu a mărturisit că ea și soțul ei bârfesc în mod regulat seara.
„Eu și Radu bârfim foarte mult seara. Chiar povestim enorm de mult. Noi facem asta și noi, și cu prietenele mele, dar cred că există o măsură a lucrurilor. Cred că bârfa nu trebuie să influențeze părerea celorlalți despre anumiți oameni. Pentru că noi avem capacitatea de a crea niște contexte foarte nefericite pentru oameni dacă noi îi manipulăm pe ceilalți. (…) Bârfa trebuie să rămână într-un cerc restrâns, după ce ți-ai identificat oamenii de încredere și să știi că ești stăpânul a ceea ce nu spui și sclavul a ceea ce ai scos pe gură”, a afirmat Adela Popescu.